Sport turlari boʻyicha yagona sport tasnifi toʻgʻrisidagi nizomni tasdiqlash haqida
(resolution, 2024-02-26)

Oʻzbekiston Respublikasining “Jismoniy tarbiya va sport toʻgʻrisida”gi Qonuniga muvofiq Oʻzbekiston Respublikasi Jismoniy tarbiya va sport davlat qoʻmitasi qaror qiladi: 1. Sport turlari boʻyicha yagona sport tasnifi toʻgʻrisidagi nizom ilovaga muvofiq tasdiqlansin. 2. Mazkur qaror rasmiy eʼlon qilingan kundan eʼtiboran kuchga kiradi. Mazkur Nizom sport turlari reyestriga kiritilgan sport turlari boʻyicha tegishli sport unvonlari va sport razryadlarini berish uchun bajarilishi zarur boʻlgan normalar va talablar hamda ularni bajarish shartlarining mazmunini, yagona sport tasnifini shakllantirish, shuningdek sport turlari boʻyicha sport unvonlari va sport razryadlarini berish boʻyicha malaka komissiyasi faoliyati tartibini belgilaydi. 1. Yagona sport tasnifi (bundan buyon matnda YAST deb yuritiladi) sport turlari reyestriga kiritilgan sport turlari boʻyicha tegishli sport unvonlari va sport razryadlarini berish uchun bajarilishi zarur boʻlgan normalar hamda talablarni, shuningdek ularni bajarish shartlarini (bundan buyon matnda normalar va talablar, shuningdek ularni bajarish shartlari deb yuritiladi) belgilaydi. 2. Quyidagilar YASTning asosiy vazifalari hisoblanadi: Oʻzbekiston Respublikasida sport turlarini rivojlanishiga koʻmaklashish; sportchilarning sport mahorati darajasini aniqlash uchun sport koʻrsatkichlarini belgilash; sportchilarning sport mahorati darajasini eʼtirof etish; sportchilarning sport mahorati darajasini oshirish. 3. Oʻzbekiston Respublikasi “Jismoniy tarbiya va sport toʻgʻrisida”gi Qonunining 23-moddasiga asosan Oʻzbekiston Respublikasida quyidagi sport unvonlari hamda sport razryadlari beriladi: a) sport unvonlari: Xalqaro toifadagi Oʻzbekiston sport ustasi yoki xalqaro grossmeyster; Oʻzbekiston sport ustasi yoki Oʻzbekiston grossmeysteri; b) sport razryadlari: Oʻzbekiston sport ustaligiga yoki Oʻzbekiston grossmeysterligiga nomzod; birinchi sport razryadi; ikkinchi sport razryadi; uchinchi sport razryadi; oʻsmirlar uchun birinchi sport razryadi; oʻsmirlar uchun ikkinchi sport razryadi; oʻsmirlar uchun uchinchi sport razryadi. 4. Sport unvonlari sport hamda ommaviy jismoniy tarbiya tadbirlarining kalendar rejasiga (bundan buyon matnda kalendar reja deb yuritiladi) kiritilgan xalqaro va respublika miqyosidagi rasmiy sport yoki ommaviy jismoniy tarbiya tadbirlari natijalari boʻyicha YASTning normalari va (yoki) talablarini, shuningdek ularni bajarish shartlarini bajargan Oʻzbekiston Respublikasi fuqarosi boʻlgan sportchilarga beriladi. Sport razryadlari kalendar rejaga kiritilgan xalqaro va respublika miqyosidagi rasmiy sport yoki ommaviy jismoniy tarbiya tadbirlari natijalari boʻyicha YASTning normalari va (yoki) talablarini, shuningdek ularni bajarish shartlarini bajargan Oʻzbekiston Respublikasi fuqarosi hamda fuqaroligi boʻlmagan sportchilarga beriladi. 41. Sportchilarga sport unvonlari va sport razryadlarini berish Oʻzbekiston Respublikasi Vazirlar Mahkamasining 2023-yil 4-noyabrdagi 588-son qarori bilan tasdiqlangan Sportchilarga sport unvonlari va sport razryadlarini berish boʻyicha davlat xizmatlarini koʻrsatishning maʼmuriy reglamentiga muvofiq amalga oshiriladi. 5. Sport turi boʻyicha YAST mavjud boʻlmasa ushbu sport turi boʻyicha sport unvonlari va sport razryadlari berilmaydi. 6. Sport unvonlari va sport razryadlari umrbod beriladi. 7. Normalar va talablar, shuningdek ularni bajarish shartlari sport turining rivojlanganlik darajasi, rasmiy sport musobaqalarining nufuzi, sportchining yoshini va jinsini hisobga olgan holda belgilanadi. 8. Normalar va talablar, shuningdek ularni bajarish shartlari sport turining xususiyatlariga koʻra belgilangan oʻlchov birliklarida ifodalangan va sportchining mahoratini aniqlaydigan koʻrsatkichlarni oʻz ichiga oladi. 9. Normalar va talablar quyidagilarni oʻz ichiga oladi: a) sport musobaqasida egallangan oʻrin; b) sport musobaqasidagi raqiblar soni; v) sport musobaqasida oʻlchov birliklari boʻyicha qayd etilgan natijalar. 10. Sportchi tomonidan normalar va talablarni bajarish shartlari quyidagilar hisoblanadi: a) sportchi ishtirok etgan xalqaro rasmiy sport musobaqalarida qatnashgan mamlakatlar soni, bunda: jahon chempionati, kubogi va birinchiligida: yozgi sport turlarida — kamida 20 ta; qishki sport turlarida — kamida 15 ta boʻlishi. Osiyo chempionati, kubogi va birinchiligida: yozgi sport turlarida — kamida 10 ta; qishki sport turlarida — kamida 8 ta boʻlishi. boshqa xalqaro rasmiy sport musobaqalarida: yozgi sport turlarida — kamida 6 ta; qishki sport turlarida — kamida 5 ta boʻlishi. b) sportchi ishtirok etgan Oʻzbekiston chempionati yoki kubogida hududiy jamoalardan kamida yarmi qatnashgan boʻlishi; v) sportchi ishtirok etgan hududiy chempionat va birinchilikda hududiy jamoalardan kamida yarmi qatnashgan boʻlishi; g) sportchi ishtirok etgan rasmiy sport musobaqalarida (xalqaro rasmiy sport musobaqalari bundan mustasno) kamida quyidagi malaka toifasiga ega boʻlgan hakamlarning hakamlik qilishi: Xalqaro toifali Oʻzbekiston sport ustasi sport unvoni uchun — 2 nafar xalqaro toifali yoki 3 nafar milliy toifali sport hakami; Oʻzbekiston sport ustasi yoki Oʻzbekiston grossmeysteri sport unvoni uchun — 2 nafar xalqaro toifali yoki 2 nafar milliy toifali sport hakami; Oʻzbekiston sport ustaligiga nomzod yoki Oʻzbekiston grossmeysterligiga nomzod sport razryadi uchun — 1 nafar milliy toifali yoki 3 nafar birinchi toifali sport hakami; birinchi sport razryadi uchun — 3 nafar birinchi toifali sport hakami; ikkinchi yoki uchinchi sport razryadi uchun — 2 nafar birinchi toifali sport hakami; oʻsmirlar uchun birinchi, ikkinchi yoki uchinchi sport razryadi uchun — 1 nafar birinchi toifali sport hakami. d) sport turi hamda rasmiy sport musobaqalarini oʻtkazish tizimining xususiyatlaridan kelib chiqqan holda boshqa shartlar. Agar jahon chempionati, kubogi yoki birinchiligida qatnashgan mamlakatlar soni mazkur band “a” kichik bandining ikkinchi xatboshisida belgilangandan kam boʻlsa, bunda Osiyo chempionati, kubogi yoki birinchiligi uchun nazarda tutilgan shartlar qoʻllaniladi. Agar Osiyo chempionati, kubogi yoki birinchiligida qatnashgan mamlakatlar soni mazkur band “a” kichik bandining beshinchi xatboshisida belgilangandan kam boʻlsa, bunda boshqa xalqaro rasmiy sport musobaqalari uchun nazarda tutilgan shartlar qoʻllaniladi. 11. Xalqaro rasmiy sport musobaqalarida bajarilgan norma va (yoki) talablar uchun sportchiga u mazkur musobaqalarda Oʻzbekiston Respublikasining terma jamoasi tarkibida ishtirok etgan taqdirdagina, sport unvonlari va sport razryadlari beriladi. 12. YAST Olimpiya oʻyinlari oʻtkazilishining davriyligini inobatga olib har 4 yilda bir marta kelgusi 4 yil muddatga tuziladi. 13. YASTda sport turlari reyestriga kiritilgan sport turlari boʻyicha normalar va talablar, shuningdek ularni bajarish shartlari koʻrsatiladi. 14. YAST Olimpiya va Paralimpiya oʻyinlari oʻtkazilishining davriyligini inobatga olib, har 4 yilda bir marta kelgusi 4 yil muddatga sport federatsiyalarining (uyushmalarining), sportning texnik va amaliy turlari boʻyicha esa — Oʻzbekiston Mudofaasiga koʻmaklashuvchi “Vatanparvar” tashkiloti Markaziy Kengashining taqdimnomalariga asosan Olimpiya oʻyinlari oʻtkazilgan yil yakuniga qadar Oʻzbekiston Respublikasi sport vazirining buyrugʻi bilan tasdiqlanadi. 16. YASTda normalar va talablar, shuningdek ularni bajarish shartlari sportchining jinsi va yoshini inobatga olgan holda alohida-alohida koʻrsatiladi. 17. YAST mazkur Nizomga va boshqa qonunchilik hujjatlariga zid boʻlmasligi lozim. 18. YASTga uni tuzgan tashkilotlarning taqdimnomalariga asosan oʻzgartirishlar kiritilishi mumkin. YASTga oʻzgartirishlar kiritish u qanday tartibda tasdiqlangan boʻlsa shunday tartibda amalga oshiriladi. Agar YASTga kiritilayotgan oʻzgartirishlar sport turi boʻyicha xalqaro qoidalar oʻzgarganligi bilan bogʻliq boʻlmasa, oʻzgartirishlar YAST tasdiqlangan kundan boshlab bir yil oʻtgandan soʻng kiritiladi. 38. Mazkur Nizomga asosan sport unvonlari va sport razryadlarini berish huquqiga ega boʻlgan tashkilotlar huzurida malaka komissiyalari (bundan buyon matnda malaka komissiyasi deb yuritiladi) tuziladi. Malaka komissiyasi tarkibi mazkur tashkilotlarning rahbarlari qarori bilan tasdiqlanadi. 39. Malaka komissiyasi kamida yetti nafar aʼzodan iborat boʻlib, uning tarkibiga malaka komissiyasi tuzilgan tashkilotning tarkibiy boʻlinmalari vakillari, shuningdek sportning tegishli turi boʻyicha respublika (viloyat) sport federatsiyalari (uyushmalari), sport turlarini rivojlantirish respublika markazlari va boshqa jismoniy tarbiya-sport tashkilotlari vakillari kelishuv asosida kiritiladi. 40. Malaka komissiyasi raisi va aʼzolari oʻz xohishiga koʻra yoki zimmasiga yuklangan vazifalarni bajarishda aniqlangan qoida buzishlari uchun malaka komissiyasini tuzgan tashkilot rahbarining qaroriga muvofiq komissiya tarkibidan chiqarilishi mumkin. 41. Malaka komissiyasi majlisi unda komissiya aʼzolarining 2/3 qismi qatnashgan taqdirda toʻla huquqli hisoblanadi. Qarorlar ochiq ovoz berish yoʻli bilan qabul qilinadi. Malaka komissiyasi qarori uning majlisida qatnashgan komissiya aʼzolarining oddiy koʻpchiligi ovoz bergan taqdirda qabul qilingan hisoblanadi. Ovozlar teng boʻlgan taqdirda raislik qiluvchining ovozi hal qiluvchi hisoblanadi. 42. Malaka komissiyasi tomonidan soʻrovnoma va unga ilova qilingan hujjatlar Davlat xizmatlari markazi yoki Yagona interaktiv davlat xizmatlari portali orqali murojaat kelib tushgandan soʻng besh ish kuni muddatida koʻrib chiqiladi. 43. Malaka komissiyasi qarorlari bayonnoma shaklida rasmiylashtiriladi va komissiya aʼzolari tomonidan imzolanadi. Bayonnoma malaka komissiyasi kotibi tomonidan yuritiladi. 44. Mazkur Nizom talablarining buzilishida aybdor boʻlgan shaxslar qonunchilik hujjatlarida belgilangan tartibda javobgarlikka tortiladilar. 45. Mazkur Nizom Mudofaa vazirligi, Ichki ishlar vazirligi hamda Oʻzbekiston Mudofaasiga koʻmaklashuvchi “Vatanparvar” tashkiloti Markaziy Kengashi bilan kelishilgan.